Stabæks erstatningskrav etter overgangssaken: 14,1 millioner
Veigar Páll Gunnarsson avsluttet sitt opphold i Nancy i 2009 og returnerte til Stabæk, som solgte han til den franske klubben etter 2008-sesongen. Franskmennene sikret seg 50 prosent av et eventuelt videresalg da Gunnarsson gikk tilbake. Sommeren 2011 ønsket Stabæk å selge Gunnarsson. RBK og VIF kjempet om spissen, som endte i Oslo. I oktober 2011 avslørte TV 2 at Gunnarsson bare hadde kostet én million, men at VIF også hadde betalt fire millioner for en opsjon på Herman Stengel. I oktober 2012 ble Inge André Olsen, Lars Holter Sørensen og Tor Q. Aaserød i Stabæk Fotball AS, pluss Truls Haakonsen i Vålerenga, tiltalt for grovt bedrageri. I september 2013 ble samtlige frifunnet i Asker og Bærum Tingrett. Summen de krever den norske stat for, er totalt 14.150.000 kroner. I september var den tre uker lange rettssaken over, der stridspunktet var islendingen Veigar Páll Gunnarssons overgang fra Stabæk til Vålerenga sommeren 2011. Rettssaken endte med full frifinnelse av de tiltalte. - Det har ikke vært lett å dokumentere sannsynlige tap i denne saken, men vi har tatt utgangspunkt i referansene vi har. Blant annet har vi sett på hvilken utvikling tilsvarende klubber har hatt, særlig i sponsorinntekter, sier styreleder Espen Moe i Stabæk til VG. Dette kravet kommer fra klubben Stabæk Fotball/Stabæk Fotball AS. Enkeltpersonene som var tiltalt, og senere frikjent i saken, stiller separate krav. Stabæk har regnet seg frem til at 13,4 millioner kroner vil kompensere for tapte inntekter, mens Tippeliga-klubben i tillegg krever 750.000 kroner i oppreisning. - Vi har overlevert fire fulle permer til Asker og Bærum politidistrikt i dag. Blant annet har vi vist til alle avissakene, som viser hvilken belastning dette har vært for klubben, sier Espen Moe. - Har dere tatt hardt i? - Nei. Vi har forholdt oss til referansematerialet, som viser hva som har vært en normalutvikling i inntekter for andre toppklubber. Så skyldes selvfølgelig noe at vi flyttet fra Telenor Arena til Nadderud, men det har vi tatt høyde for i kravet, svarer Moe - og sikter til at klubben forlot innendørsarenaen etter sesongslutt i 2011, kort tid etter at overgangssaken ble kjent. Moe regner med at saken neppe avgjøres før etter sommeren. I januar skrev VG at Stabæks ledertrio Tor Q. Aaserød, Inge André Olsen og Lars Holter Sørensen, pluss tidligere Vålerenga-direktør Truls Haakonsen, også ville rette erstatningskrav.
Stabæk ble frifunnet i retten for å ha gjort noe ulovlig under salget av Veigar Páll Gunnarsson til Vålerenga. Nå kommer erstatningskravet.